钦定古今图书集成/明伦汇编/官常典/第593卷 > 唐
## 钦定古今图书集成/明伦汇编/官常典/第593卷 > 唐

### 太宗贞观六年置舟楫令以掌运漕

按：《唐书太宗本纪》，不载按《百官志注》，“贞观六年置
舟楫署，有令一人，正八品下，掌舟楫运漕。漕正一人，
府三人，史六人，监漕一人，漕史一人，典事六人，掌固
八人。”

### 元宗开元二十七年以李适之为河北海运使

按《唐书元宗本纪》不载。按《会要》，开元二十七年十
二月，“以李适之为幽州节度河北海运使。”

### 天宝三载以长安令韦坚为水陆运使及江淮租庸转运等使

按《唐书元宗本纪》不载。按《食货志》，“李齐物入为鸿
胪卿，以长安令韦坚代之，兼水陆运使。”

按《册府元龟》：“天宝三载，左常侍兼陜州刺史韦坚开
漕河，自苑西引渭水，因通渠至华阴县入渭，引永丰
仓及三门仓米以给京师，名曰广运潭，以坚为天下
转运使。初，坚为长安令，以干济称。天宝元年，擢为陕
郡太守，充水陆运使。坚以漕运通于京师，岁益钜万，
乃召水工审地脉于咸阳。”渭水，作兴成堰，截灞、浐
并渭而东，至潼关永丰仓下与渭合。遂于苑东望春
楼下穿潭以通舟楫。既成，帝亲幸望春长乐宴群臣。
坚素备东京船数百艘于潭侧，每船皆标榜曰“某郡。”
船中悉贮本郡货物，连亘数里，观者如堵。帝甚欢，下
诏曰：“万代之利，一朝而成，将允叶于永图，岂苟求于
纵观。韦坚始终检校，夙夜勤”劳，宜特与三品，仍改授
三品官。判官以下，节级酬奖。所役人夫，酬庸外，放一
年地税赐其潭以《广运》为名。坚加银青光禄大夫、左
常侍，其陕郡太守、水陆运使及江淮租庸转运使并
如故。

### 肃宗上元二年置丞掌运漕隐失

按：《唐书肃宗本纪》不载。按《百官志注》：“上元二年置
丞二人，正九品下，掌运漕”隐失。

### 宝应元年始以盐铁转运使刘晏兼漕运

按《唐书肃宗本纪》，不载按《旧唐书食货志》，“宝应元
年五月，元载以中书侍郎代吕𬤇。是时淮河阻兵，飞
挽路绝，盐铁租赋皆溯汉而上。以侍御史穆宁为河
南道转运租庸盐铁使，寻加户部员外，迁鄂州刺史，
以总东南贡赋。”是时朝议以寇盗未戢，关东漕运宜
有倚办，遂以通州刺史刘晏为户部侍郎、京兆尹、度
支盐铁转运使。盐铁兼漕运，自宴始也。

### 德宗建中元年诏停转运租庸使以杜佑权勾当江淮水陆运使

按《唐书德宗本纪》。不载按《旧唐书德宗本纪》，建中
元年春正月“甲午，诏东都、河南、江淮、山南东道等转运租庸、青苗盐铁等使尚书左仆射刘晏，顷以兵车
未息，权立使名，久勤元老，集我庶务，悉心瘁力，垂二
十年。朕以征税多门，乡邑凋耗，听于群议，思有变更。
将置时和之理，宜复有司之制，晏所领使宜停。”三月
癸巳，以韩洄判度支，令郎中杜佑权勾当江、淮水陆
运使。

### 贞元二年以韩滉为江淮转运使专领诸道转运等使

按《唐书德宗本纪》不载。按《崔造传》：贞元二年，造以
给事中同中书门下平章事，乃建言“天下两税，请委
本道观察使、刺史选官部送京师；诸道水陆转运使、
度支巡院、江淮转运使请悉停，以度支盐铁务还尚
书省，六曹皆宰相分领。”于是齐映判兵部，李勉刑部，
刘滋吏礼二部，造户、工二部。又以户部侍郎元琇判
诸道盐铁、榷酒事，吉中孚度支诸道两税事，而浙江
东、西岁入米七十五万石。方岁饥，更以两税准米百
万，濠、寿、洪、潭二十万，责韩滉、杜亚漕送东渭桥。诸道
有盐铁处，仍置巡院。岁尽，宰相计最殿以闻。造厚元
琇，故首命之。时滉方领转运，有宠于帝，朝廷仰其须，
滉持不可改。帝重违之，复以滉为江、淮转运使，馀如
造请。是秋，江、淮米大集，帝美滉功，以滉专领诸道盐
铁转运等使，造惧，托疾辞位。